Vüsal Yaqubov

Vüsal Elşən oğlu Yaqubov () — Azərbaycan Silahlı Qüvvələrinin əsgəri, İkinci Qarabağ müharibəsinin iştirakçısı, Vətən Müharibəsi Qəhrəmanı.

 Həyatı 
Vüsal Yaqubov 2 mart 2001-ci ildə Bakının Xətai rayonunun Əhmədli qəsəbəsində anadan olmuşdur. Əslən Qubadlı rayonunun Yusifbəyli kəndindəndir. 2002-ci ildə ailəsi ilə Sumqayıt şəhərinə köçmüşdür.

 Təhsili 
Birinci sinifə 2007-ci ildə qəbul olan Vüsal Yaqubov 2018-ci ilə qədər orta təhsilini almışdır. Həmin Göyçay rayon İdarəetmə Texnologiya Kollecinə qəbul olsa da, təhsilini donduraraq müddətli həqiqi hərbi xidmətə yollanmışdır.

 Ailəsi 
Evlidir. 2020-ci ilin noyabrın 22-də Laçın rayonu istiqamətində ermənilər tərəfindən öldürülən İkinci Qarabağ müharibəsi iştirakçısı, Təcili Tibbi Yardım Stansiyasının sürücüsü Fəxrəddin Yaqubovun qardaşı oğlu idi.

 Hərbi xidməti 
Vüsal Yaqubov 1 ay Quru Qoşunlarında xidmət etdikdən sonra hərbi hissə rəhbərliyinin diqqətini cəlb elədiyinə görə xidmətini Xüsusi Təyinatlı Qüvvələrdə davam eləməsi barədə qərar verilmişdir.

Azərbaycan Ordusunun əsgəri olan Vüsal Yaqubov 2020-ci il sentyabrın 27-də Azərbaycan Silahlı Qüvvələri tərəfindən Ermənistan işğalı altında olan ərazilərin azad edilməsi üçün başlanan İkinci Qarabağ müharibəsi zamanı Cəbrayılın, Füzulinin və Şuşanın azadlığı uğrunda gedən döyüşlərdə savaşıb.

Azərbaycanın ərazi bütövlüyünün bərpa edilməsində xüsusi xidmətlərinə və işğal olunmuş ərazilərin azad olunması zamanı düşmənin məhv edilməsi üzrə qarşıya qoyulmuş döyüş tapşırığını yerinə yetirən zaman göstərdiyi qəhrəmanlıq nümunəsinə görə, həmçinin hərbi qulluq vəzifəsini yerinə yetirən zamanı igidliyin və mərdliyin nümayiş etdirilməsinə görə Azərbaycan Prezidenti İlham Əliyevin 09.12.2020-ci il tarixli Sərəncamına əsasən Vüsal Yaqubova "Vətən Müharibəsi Qəhrəmanı" adı verildi.

Azərbaycanın Cəbrayıl rayonunun işğaldan azad edilməsi uğrunda aparılan döyüş əməliyyatlarına qatılaraq şəxsi igidliyi və şücaəti nümayiş etdirdiyinə görə Azərbaycan Prezidenti İlham Əliyevin 24.12.2020-ci il tarixli Sərəncamına əsasən Vüsal Yaqubov "Cəbrayılın azad olunmasına görə" medalı ilə təltif edildi.

Azərbaycanın Füzuli rayonunun işğaldan azad edilməsi uğrunda aparılan döyüş əməliyyatlarına qatılaraq şəxsi igidliyi və şücaəti nümayiş etdirdiyinə görə Azərbaycan Prezidenti İlham Əliyevin 25.12.2020-ci il tarixli Sərəncamına əsasən Vüsal Yaqubov "Füzulinin azad olunmasına görə" medalı ilə təltif edildi.

Azərbaycanın Şuşa rayonunun işğaldan azad edilməsi uğrunda aparılan döyüş əməliyyatlarına qatılaraq şəxsi igidliyi və şücaəti nümayiş etdirdiyinə görə Azərbaycan Prezidenti İlham Əliyevin 29.12.2020-ci il tarixli Sərəncamına əsasən Vüsal Yaqubov "Şuşanın azad olunmasına görə" medalı ilə təltif edildi.

Azərbaycan Prezidenti İlham Əliyevin 2 fevral 2024-cü il tarixli Sərəncamı ilə "Heydər Əliyevin 100 illiyi (1923–2023)" yubiley medalı ilə təltif edildi.

 İrsi və xatirəsi 
 2021-ci il noyabrın 18-də İctimai Televiziyanın "Heç kim unudulmur, heç nə yaddan çıxmır" verilişinin növbəti seriyası Vüsal Yaqubova həsr edilmişdir.

 Təltifləri 
 50px (09.12.2020) — "Vətən Müharibəsi Qəhrəmanı" medalı
 50px (24.12.2020) — "Cəbrayılın azad olunmasına görə" medalı
 50px (25.12.2020) — "Füzulinin azad olunmasına görə" medalı
 50px (29.12.2020) — "Şuşanın azad olunmasına görə" medalı
 50px (02.02.2024) — "Heydər Əliyevin 100 illiyi (1923–2023)" yubiley medalı

 İstinadlar